LIVING for free

Δημοτικό Πανεπιστημίο Αγίας Παρασκευής
2026-03-24 17:00 - 19:00 (Europe/Athens) | 1ο ΓΕΛ Αγίας Παρασκευής, Νεαπόλεως 5, Αγία Παρασκευή, Αττική
Πρόγραμμα Δημοτικού Πανεπιστημίου Αγίας Παρασκευής για το πρώτο τρίμηνο του 2026. Το ΔΑΠΑΠ επιστρέφει και για το 2026 Από την Τρίτη 13 Ιανουαρίου ξεκινούν ξανά τα μαθήματα του Δημοτικού Ανοικτού Πανεπιστημίου Αγίας Παρασκευής, με ένα πλούσιο πρόγραμμα διαλέξεων και θεματικών ενοτήτων, ανοιχτό σε όλους τους πολίτες.
Πατήστε ΕΔΩ για να δείτε το πλήρες πρόγραμμα
ΤΡΙΤΗ, 24 ΜΑΡΤΙΟΥ 2026
⏰ 5:00–6:00 μμ
Νικολέττα Μάργαρη, Καθηγήτρια, Τμήμα Νοσηλευτικής. Πανεπιστήμιο Δυτικής Αττικής.
Θέμα : Διατροφή και πρόληψη.
⏰ 6:00–7:00 μμ
Αντιγόνη Βουδούρη, MSc, Phd
Θέμα : Περιβάλλον και κλιματική αλλαγή.

20η Μαθητική Συνάντηση Παραδοσιακών Χορών στο Κερατσίνι
2026-03-24 18:00 - 20:00 | Πολιτιστικό Κέντρο Κερατσινίου Αντώνης Σαμαράκης, Μικράς Ασίας 24 & Παπαναστασίου, Κερατσίνι, Αττική, 18756, Greece
Ο Δήμος Κερατσινίου – Δραπετσώνας σας προσκαλεί στην 20η Μαθητική Συνάντηση Παραδοσιακών Χορών, που θα πραγματοποιηθεί την Τρίτη 24 Μαρτίου και ώρα 18:00, στο πλαίσιο των επετειακών εκδηλώσεων για την Εθνική Επέτειο της 25ης Μαρτίου 1821.
Η εκδήλωση αποτελεί έναν σημαντικό θεσμό για την πόλη μας, όπου μαθητές και μαθήτριες των σχολείων του Δήμου παρουσιάζουν παραδοσιακούς χορούς από διάφορες περιοχές της Ελλάδας, τιμώντας την πολιτιστική μας κληρονομιά και διατηρώντας ζωντανή τη μνήμη και την παράδοση.
Μέσα από τη μουσική, την κίνηση και τη συλλογικότητα, οι νέοι μας συνδέονται με τις ρίζες του τόπου μας και αποτίουν φόρο τιμής στους αγώνες των προγόνων μας για την ελευθερία.
ΠΟΛΙΤΙΣΤΙΚΟ ΚΕΝΤΡΟ “ΑΝΤ. ΣΑΜΑΡΑΚΗΣ” (Μ. Ασίας 24 Κερατσίνι)
ΤΡΙΤΗ 24 ΜΑΡΤΙΟΥ 2026 ΩΡΑ:18:00
ΕΙΣΟΔΟΣ ΕΛΕΥΘΕΡΗ

Μουσικές Τοιχογραφίες αλά Ιταλικά
2026-03-24 18:30 - 20:30 | Ιταλικό Μορφωτικό Ινστιτούτο, Πατησίων 47, Αθήνα, Αττική, 10433, Greece
Μουσικές Τοιχογραφίες αλά Ιταλικά:
αισθήματα και πάθη στη μπαρόκ μουσική
από τη Βενετία έως τη Νάπολη
Το Ιταλικό Μορφωτικό Ινστιτούτο Αθηνών και ο Σύλλογος Οι Φίλοι της Μουσικής στο Μέγαρο Μουσικής Αθηνών έχουν τη χαρά να σας προσκαλέσουν σε δύο συναυλίες αφιερωμένες στην ιταλική μπαρόκ μουσική. Μουσικές Τοιχογραφίες αλά Ιταλικά αισθήματα και πάθη στη μπαρόκ μουσική από τη Βενετία έως τη Νάπολη
Τρίτη 27 Ιανουαρίου, ώρα 20:30 – Μουσική Βιβλιοθήκη «Λίλιαν Βουδούρη», Μέγαρο Μουσικής Αθηνών
Τρίτη 24 Μαρτίου, ώρα 18:30 – Αμφιθέατρο του Ιταλικού Ινστιτούτου Πολιτισμού Αθηνών
Είσοδος δωρεάν
Gabriella Spanò – φλάουτο
Σεμέλη Κωστούρου – βιολοντσέλο
Elisa Barbessi – κλείδοκύμβαλο
Ένα μουσικό ταξίδι που διατρέχει τις ιταλικές μπαρόκ σχολές και παρουσιάζει μια επιλογή οργανικών συνθέσεων σπουδαίων Ιταλών μουσουργών του 17ου και 18ου αιώνα. Το σύνολο, αποτελούμενο από φλάουτο τραβέρσο, βιολοντσέλο και κλείδοκύμβαλο, ερμηνεύει ένα ρεπερτόριο που αναδεικνύει την εκφραστικότητα και τη θεατρικότητα που χαρακτηρίζουν το μπαρόκ, φωτίζοντας τα ιδιαίτερα υφολογικά γνωρίσματα της ιταλικής πολιτιστικής παράδοσης.

Από το τυπογραφείο στη βιβλιοθήκη στο Ίδρυμα Λασκαρίδη
2026-03-24 18:30 - 20:30 | Ίδρυμα Αικατερίνης Λασκαρίδη – Ιστορική Βιβλιοθήκη, 2ας Μεραρχίας 36 & Ακτής Μουτσοπούλου, Πειραιάς, Αττική, 18535, Greece
Από το τυπογραφείο στη βιβλιοθήκη.
Παλιά βιβλία, νέες ιστορίες.
Μετά τον επιτυχημένο πρώτο κύκλο με θέμα “Από το τυπογραφείο στη βιβλιοθήκη. Άνθρωποι και ιστορίες πίσω από την παραγωγή του βιβλίου”, επιστρέφουμε δυναμικά με έναν δεύτερο κύκλο με νέα συναρπαστικά θέματα γύρω από την παραγωγή του βιβλίου. Με αφετηρία τα σπάνια και πολύτιμα τεκμήρια της Ιστορικής Βιβλιοθήκης και τα ιδιαίτερα τεκμήρια που αναδεικνύονται στην περιοδική έκθεση “30 χρόνια, 30 βιβλία: Μικρά, μεγάλα, πολύτιμα, σπάνια”, εστιάζουμε στην υλική υπόσταση των βιβλίων: το χαρτί, την τυπογραφία, τη βιβλιοδεσία, την εικονογράφηση.
Τις παρουσιάσεις θα ακολουθεί αναλυτική συζήτηση και επίδειξη σχετικού υλικού από τις συλλογές της Ιστορικής Βιβλιοθήκης, και επιλεκτικά επίδειξη εξοπλισμού και τεχνικών από τους εισηγητές. Οι ομιλίες απευθύνονται σε επαγγελματίες, μελετητές και σπουδαστές από τον χώρο του βιβλίου, συλλέκτες και κάθε είδους βιβλιόφιλους. Θα πραγματοποιηθούν 5 συναντήσεις από τον Φεβρουάριο μέχρι τον Μάρτιο του 2026. Η συμμετοχή είναι ελεύθερη με απαραίτητη τη συμπλήρωση σχετικής αίτησης.
Ιστορική Βιβλιοθήκη
2ας Μεραρχίας 36 & Ακτής Μουτσοπούλου, 185 35
Πειραιάς
10 Φεβ 2026 18:30
24 Φεβ 2026 18:30
03 Μαρ 2026 18:30
17 Μαρ 2026 18:30
24 Μαρ 2026 18:30
Είσοδος Ελεύθερη
Πληροφορίες: 216 9003714 (Κλεοπάτρα Κυρτάτα)
info@laskaridisfoundation.org kyrtata@laskaridisfoundation.org
Δευτέρα – Παρασκευή 09.00 – 17.00
Κλειστά επίσημες αργίες

Η συμβολή των γυναικών στην ελληνική επανάσταση στη Νέα Σμύρνη
2026-03-24 19:00 - 21:00 | Πολυχώρος Γαλαξίας Νέα Σμύρνη, 2ας Μαΐου 16, Νέα Σμύρνη, Αττική, Greece
Με αφορμή τη συμπλήρωση 200 χρόνων από την Έξοδο του Μεσολογγίου, και την Παγκόσμια Ημέρα της Γυναίκας ο Δήμος Νέας Σμύρνης τιμά τον ηρωισμό και την προσφορά των γυναικών στην Ελληνική Επανάσταση, με μια ξεχωριστή εκδήλωση την Τρίτη 24 Μαρτίου, ώρα 19:00 στον Δημοτικό Πολυχώρο «Γαλαξίας».
Για το θέμα θα μιλήσει η Ευγενία Κατούφα, Δημοσιογράφος, Κοινωνική Επιστήμων, Ερευνήτρια Ιστορίας, ενώ σχολιασμό θα κάνει η Ιστορικός Άρτεμις Σκουμπουρδή. Στο μουσικό μέρος της εκδήλωσης θα τραγουδήσουν οι: Παύλος Καρποδίνης, Μιχάλης Μεταξάκης και Εμμανουέλα Καρυτινού. Στο πιάνο ο Θοδωρής Ξυδιάς. Συμμετέχουν ο Σύλλογος Μεσολογγιτών Αττικής «Η Ιερά Πόλις» και η Παιδική Χορωδία του International Metropolitan School.
Την επιμέλεια και τον συντονισμό έχει η Εντεταλμένη Δημοτική Σύμβουλος Ψυχικής Υγείας Ελισάβετ Ηλιάδου.

Ο Θεός έβαλε την υπογραφή του στη Βούλα
2026-03-24 20:00 - 22:00 | Πολιτιστικό Κέντρο Ιωνία Βούλα, Κ. Καραμανλή 18, Βούλα, Αττική, Greece
Ο Δήμος Βάρης Βούλας Βουλιαγμένης, στο πλαίσιο των εκδηλώσεων για τον εορτασμό της εθνικής επετείου της 25ης Μαρτίου, παρουσιάζει τη θεατρική παράσταση «Θεόδωρος Κολοκοτρώνης: Ο Θεός έβαλε την υπογραφή του» του θεατρικού συγγραφέα Γιώργου Α. Χριστοδούλου. Η παράσταση θα πραγματοποιηθεί την Τρίτη 24 Μαρτίου στις 20.00 στο Πολιτιστικό Κέντρο «ΙΩΝΙΑ» (Λεωφ. Κ. Καραμανλή 18, Βούλα), προσφέροντας στο κοινό μια ξεχωριστή θεατρική εμπειρία αφιερωμένη σε μία από τις σημαντικότερες προσωπικότητες της Ελληνικής Επανάστασης.
Πρόκειται για μια συγκινητική θεατρική αφήγηση που ζωντανεύει στη σκηνή μέσα από έναν βαθιά ανθρώπινο και συμβολικό διάλογο ανάμεσα στον Θεόδωρο Κολοκοτρώνη και τη μητέρα του, Ζαμπία. Μέσα από τις αναμνήσεις, τα βιώματα και τις ιστορικές στιγμές που σημάδεψαν την πορεία του Έθνους, το έργο φωτίζει τη ζωή, τις σκέψεις και τις αγωνίες του Γέρου του Μοριά, αναδεικνύοντας το ιστορικό και ανθρώπινο αποτύπωμα της Επανάστασης του 1821.
Στον ρόλο του Θεόδωρου Κολοκοτρώνη εμφανίζεται ο Μάριος Τζανακάκης, ενώ τον ρόλο της μητέρας του ερμηνεύει η Ζωή Φουρνιστάκη.
Το έργο φέρει την υπογραφή του Γιώργου Α. Χριστοδούλου, ο οποίος έχει επίσης την ευθύνη της σκηνοθεσίας μαζί με τη Λόρνα Κούστη.
Η παράσταση αποτελεί μια καλλιτεχνική προσέγγιση υψηλής ιστορικής ευαισθησίας, που επιχειρεί να φέρει το κοινό πιο κοντά στην προσωπικότητα και το πνεύμα του μεγάλου αγωνιστή της Επανάστασης, αναδεικνύοντας παράλληλα τις αξίες της ελευθερίας, της πίστης και της εθνικής αυτογνωσίας.
Η διάρκεια της παράστασης είναι 70 λεπτά. Ο Δήμος Βάρης Βούλας Βουλιαγμένης προσκαλεί τους πολίτες να παρακολουθήσουν τη θεατρική αυτή παραγωγή και να τιμήσουν μέσα από την τέχνη και τον πολιτισμό τη μνήμη και την ιστορία της Ελληνικής Επανάστασης.

Σινεμά & Ψυχολογία στα Βριλήσσια
2026-03-24 20:00 - 22:00 | Κίνηση Δημοτών Βριλησσίων Δράση, Πάρνηθος 21, Βριλήσσια, Αττική, 15235, Greece
Στην 21η Συνάντηση του Σεμιναρίου «Σινεμά & Ψυχολογία» (Τρίτη 24/3/2026, 8:00μμ) βλέπουμε το πολιτικό-οικογενειακό θρίλερ «Ο Σπόρος της Ιερής Συκιάς» (The Seed of the Sacred Fig) του Mohammad Rasoulof (2024). Μια ταινία που λειτουργεί αφενός ως προειδοποίηση προς οποιοδήποτε προσκολλημένο στην εξουσία καθεστώς, εν προκειμένω το ιρανικό, ότι δεν μπορεί να μακροημερεύει σε βάρος της ελευθερίας και της δημοκρατίας και αφετέρου ως υπενθύμιση ότι οι πατριαρχικές αντιλήψεις δεν εξασφάλισαν ποτέ ευτυχία ούτε σε γυναίκες, ούτε σε άντρες. Ο πολιτικός αυταρχισμός οδηγεί τους ανθρώπους στην παράνοια, φέρνει διχασμό, βία, χάος στους δρόμους και στην οικογένεια, ενώ η βαθιά ριζωμένη πατριαρχία με το μισογυνισμό της πνίγει κάθε γυναικεία φωνή ακόμα και αυτή αγαπημένων γυναικών.
Οι συναντήσεις γίνονται ζωντανά στο στέκι της ΔΡΑΣΗΣ για μια Άλλη Πόλη και διαδικτυακά μέσω της πλατφόρμας zoom στη διεύθυνση:
https://us06web.zoom.us/j/86868047020?pwd=[REDACTED]
21η Συνάντηση Σεμιναρίου «Σινεμά & Ψυχολογία» , Τρίτη 24 Μαρτίου 2026, 8:00μμ, ζωντανά & διαδικτυακά
Ο Σπόρος της Ιερής Συκιάς/The Seed of the Sacred Fig
Σενάριο-Σκηνοθεσία: Mohammad Rasoulof. Πρωταγωνιστούν: Misagh Zare, Soheila Golestani, Mahsa Rostami (Rezvan), Setareh Maleki (Sana), Niousha Akhshi (Sadaf), Reza Akhlaghi (Ghaderi)
Αν, οι συχνά ελλειπτικές, ταινίες του Jafar Panahi είναι εκείνες που αποκάλυψαν τις συνθήκες της θεοκρατικής εξουσίας που δυναστεύει το Ιράν, η τελευταία ταινία του Mohammad Rasoulof αναδεικνύει ένα εξίσου έντονο δράμα, αυτό της συνενοχής και του διχασμού εντός της ιρανικής κοινωνίας. Η ιστορία του φιλμ, που έκανε δραματική πρεμιέρα στις Κάννες καθώς ο σκηνοθέτης είχε μόλις δραπετεύσει από τη χώρα του, φέρνει αντιμέτωπους έναν ανακριτή δικαστή και τη σύζυγό του με τις δύο κόρες τους, οι οποίες τρομοκρατημένες από τις βάναυσες ενέργειες καταστολής των διαδηλωτών προσχωρούν στο στρατόπεδο των αντικαθεστωτικών. Οι γονείς και οι δύο έφηβες κόρες μένουν στο ίδιο οικογενειακό διαμέρισμα στην Τεχεράνη, αλλά ουσιαστικά κατοικούν σε διαφορετικούς κόσμους. Ο αξιοσέβαστος πατέρας Ιμάν (Misagh Zare) ανεβαίνει στην ιεραρχία του δικαστικού σώματος, κάνοντας ολοένα και πιο «βρώμικη» δουλειά. Επιβεβαιώνει στην ουσία στημένες κατηγορίες σε βάρος αντιπάλων του καθεστώτος χωρίς επαρκείς αποδείξεις. Η σύζυγός του, Ναζμέ (Soheila Golestani), τον λατρεύει, τον περιποιείται με κάθε δυνατό τρόπο και μαζί απολαμβάνουν την προοπτική ενός μεγαλύτερου διαμερίσματος και άλλων προνομίων που φτάνουν στην οικογένεια ως ανταμοιβή για την πίστη και αφοσίωση του Ιμάν στην εξουσία. Ταυτόχρονα οι δυο κόρες η φοιτήτρια Ρεζβάν (Mahsa Rostami) και η μικρότερη Σάνα (Setareh Maleki), παραμένουν προσκολλημένες στα οδυνηρά βίντεο που προβάλλονται επανειλημμένα στα μέσα κοινωνικής δικτύωσης και αναφέρονται στις κυβερνητικές επιθέσεις σε διαδηλωτές. Οι κατηγορίες αλληλο-εκτοξεύονται μεταξύ των κοριτσιών και της προστατευτικής μητέρας τους, η οποία θα προτιμούσε τα παιδιά της να μην είχαν ποτέ αναμειχθεί στα κοινά.
Η οικογένειά τους εξακολουθεί να είναι μια στοργική οικογένεια, αλλά το κάθε τι προετοιμάζει τα μέλη της για μια σύγκρουση γενεών. Η αυξανόμενη ασυμφωνία μεταξύ των δημοκρατικών απόψεων των κοριτσιών και του συντηρητισμού των γονέων παίρνει διαστάσεις αρχαίου ελληνικού δράματος όταν η φίλη της Ρεζβάν, Σαντάφ (Niousha Akhshi), τραυματίζεται από σφαίρα στις διαδηλώσεις και τα κορίτσια την μεταφέρουν κρυφά στο διαμέρισμα τους για περίθαλψη. Απογειώνεται δε όταν ο πατέρας ανακαλύπτει ότι έχει κλαπεί το υπηρεσιακό του όπλο. Ο φόβος των συνεπειών από το γεγονός κυριαρχεί και υποσκελίζει οποιοδήποτε άλλο του συναίσθημα. Σε μια δυνατή στιγμή στο τραπέζι η Ρεζβάν αντιμετωπίζει τολμηρά τον πατέρα της επισημαίνοντας του ότι οι διαδηλωτές είναι «φυσιολογικοί άνθρωποι που θέλουν φυσιολογική ζωή και ελευθερία» και όχι «συνωμότες ή πράκτορες ασαφώς καθορισμένων εχθρών». Η στάση της είναι καθοριστική για να αντιληφθεί εκείνος ότι έχει χάσει οριστικά το παιχνίδι με τα παιδιά του και να επιλέξει σκληρότερη τακτική απέναντι τους. Ακολουθούν μερικές απροσδόκητες σκηνές όπου ο Ιμάν οδηγεί νύχτα την οικογένεια του στο πατρικό του πιστεύοντας ότι εκεί θα «ξαναγίνουν οικογένεια». Μπορεί όμως να αποκαταστήσει τις σχέσεις αγάπης και αλληλοσεβασμού κρατώντας όπλο, κίνηση του υποδηλώνει σαφώς τα προνόμια εξουσίας που απολαμβάνει, όταν χρειάζεται, ως πατέρας και κρατικός παράγοντας;
Σε όλη τη διάρκεια του φιλμ, ο Mohammad Rasoulof εξετάζει τις ατομικές ηθικές αποφάσεις που αντιμετωπίζουν οι πολίτες υπό αυτό το καθεστώς, όπως ακριβώς έκανε και στο There Is No Evil (2020) όπου αφηγείται τέσσερις ιστορίες που περιστρέφονται γύρω από τη θανατική ποινή. Αλλά ο «Σπόρος της Ιερής Συκιάς» είναι μεν ένα σπουδαίο πολιτικό και ταυτόχρονα οικογενειακό δράμα καθώς αποκαλύπτει την παράνοια της πατριαρχίας και τις διαβρωτικές της επιπτώσεις. Ο σκηνοθέτης με μαεστρία συνδέει εδώ το πολιτικό με το προσωπικό, τις μικρές με τη μεγάλη Ιστορία αναδεικνύοντας τις ανελέητες, απάνθρωπες συνέπειες που έχει στις ζωές των ανθρώπων ο κατασταλτικός, βαθιά αντιφεμινιστικός χαρακτήρας της εξουσίας.

Η συμβολή των Ευρωπαίων γυναικών στον Αγώνα του 1821
2026-03-25 19:00 - 21:00 | Πολυδύναμο Κέντρο Μίκης Θεοδωράκης Ίλιο, Ηροδότου & Πωγωνίου, Ίλιον, Αττική, Greece
Στο πλευρό της Ελλάδας
Η συμβολή των Ευρωπαίων γυναικών στον Αγώνα του 1821
Ο Δήμος Ιλίου και ο Μορφωτικός και Πολιτιστικός Σύλλογος Μεσσηνίων Ιλίου «Η Αρχαία Μεσσήνη» σας προσκαλούν στην Επετειακή εκδήλωση «Στο πλευρό της Ελλάδας: Η συμβολή των Ευρωπαίων γυναικών στον Αγώνα του 1821».
Επετειακή εκδήλωση από τον Μορφωτικό και Πολιτιστικό Σύλλογο Μεσσηνίων Ιλίου «Η Αρχαία Μεσσήνη». Μια επετειακή εκδήλωση αφιερωμένη στη συμβολή των Ευρωπαίων γυναικών στον Αγώνα του 1821. Μέσα από ιστορικές αναφορές και αφηγήσεις, φωτίζεται ο ρόλος τους στο πλευρό της Ελλάδας και η διεθνής διάσταση της Επανάσταση.

The Mysterious Gaze of the Flamingo στο Trise
2026-03-25 19:30 - 21:30 | Ελεύθερος Κοινωνικός Χώρος Trise – Σύνταγμα, Κολοκοτρώνη 31, Αθήνα, Αττική, Greece
Προβολή & Συζήτηση: The Mysterious Gaze of the Flamingo (2025)
La misteriosa mirada del flamenco του Diego Céspedes την Τετάρτη 25/3/2026 – 19:30 στο TRISE (Κολοκοτρώνη 31, Σύνταγμα)
Ταινία με αγγλικούς υπότιτλους
Σε μια μικρή πόλη ανθρακορύχων στη βόρεια Χιλή, το 1980, οι ντόπιοι κατηγορούν τους gay άντρες για μια άγνωστη αρρώστια την οποία θεωρούν ότι μπορούν να μεταδώσουν κοιτώντας τους άλλους βαθιά στα μάτια. Μέσα σε αυτό το κλίμα φόβου, προκατάληψης και δεισιδαιμονίας, μια κοινότητα τρανς ατόμων που ζουν και εργάζονται στο μοναδικό καμπαρέ της περιοχής καλείται να επιβιώσει, κουβαλώντας παράλληλα το βάρος ενός συντηρητικού και φαλλοκρατικού περιβάλλοντος.
Μια ταινία για την αγάπη, τη φροντίδα και τις μορφές αλληλεγγύης που αναπτύσσονται μέσα στις queer κοινότητες αλλά και για τη διαρκώς άνιση και εύθραυστη σχέση τους με τον ετεροκανονικό κόσμο. Ένα φιλμ που φωτίζει τον τρόπο με τον οποίο ο φόβος, η άγνοια και η κοινωνική κατασκευή της απειλής στρέφονται ενάντια σε σώματα και ταυτότητες που αποκλίνουν από την κανονικότητα.
Σας καλούμε σε μια συλλογική προβολή και συζήτηση.
Screening & Discussion: The Mysterious Gaze of the Flamingo (2025)
La misteriosa mirada del flamenco by Diego Céspedes on Wednesday 25/3/2026 – 19:30 at TRISE (Kolokotroni 31, Syntagma)
Film with English subtitles
In a small coal-mining town in northern Chile in 1980, locals accuse gay men of spreading an unknown disease that they believe can be transmitted simply by looking deeply into someone’s eyes. Within this climate of fear, prejudice and superstition, a community of trans people who live and work in the area’s only cabaret struggle to survive while bearing the weight of a conservative and phallocratic environment.
A film about love, care and the forms of solidarity that emerge within queer communities but also about their constantly unequal and fragile relationship with the heteronormative world. A work that sheds light on how fear, ignorance and the social construction of threat are directed against bodies and identities that deviate from imposed norms.
We invite you to a collective screening and discussion.

Milonga Night στο Εμπρός
2026-03-25 19:30 - 23:30 | θέατρο Εμπρός, Ρήγα Παλαμήδου 2, Αθήνα, Αττική, 10554, Greece
Βραδιά Argentine Tango στο ελεύθερο αυτοδιαχειριζόμενο θέατρο Εμπρός! 25η Μαρτίου 2026, σας προσκαλούμε — οι Tango Souls, Χορευτική Ομάδα Tango Εμπρός & η θεατρική ομάδα «Υποβρύχιο» Μια βράδια όπου ο ρυθμός γίνεται καρδιά, η κίνηση γίνεται σύνδεση, το βλέμμα συναντά το άγγιγμα και ο χρόνος ενώνει χορευτικές αγκαλιές ψυχών. Ένα μουσικό χορευτικό ταξίδι στις μελωδίες του Buenos Aires — Osvaldo Pugliese, Carlos Di Sarli, Aníbal Troilo, Florindo Sassone — έως τους εκρηκτικούς ρυθμούς των Astor Piazzolla, Gotan Project, Narcotango, Carlos Libedinsky.
Εμπρός — εκεί όπου Milonga «stories» θα έχουν παρόν & μέλλον.
19:30-20:30 : ΔΩΡΕΑΝ TANGO ΜΑΘΗΜΑ — θέμα: Tango Enganches & Ganchos
20:30-01:00 ΕΝΑΡΞΗ MILONGA
TangoDJ MUSIC by TANGO SOULS ΕΜΠΡΟΣ – SPECIAL GUEST TDJ RAMIRO LEMES Casa Argentina
ΕΙΣΟΔΟΣ : ΜΕ ΕΛΕΥΘΕΡΗ ΣΥΝΕΙΣΦΟΡΑ ΕΝΙΣΧΥΣΗΣ
FRIENDLY BAR : MΠΥΡΕΣ , ΚΡΑΣΙ , ΑΝΑΨΥΚΤΚΑ
*Τα εσοδα απο το μπαρ θα διατεθουν για την οικ. ενισχυση του Eμπρός

Δημοτικό Πανεπιστημίο Αγίας Παρασκευής
2026-03-26 17:00 - 19:00 | 1ο ΓΕΛ Αγίας Παρασκευής, Νεαπόλεως 5, Αγία Παρασκευή, Αττική
Πρόγραμμα Δημοτικού Πανεπιστημίου Αγίας Παρασκευής για το πρώτο τρίμηνο του 2026. Το ΔΑΠΑΠ επιστρέφει και για το 2026 Από την Τρίτη 13 Ιανουαρίου ξεκινούν ξανά τα μαθήματα του Δημοτικού Ανοικτού Πανεπιστημίου Αγίας Παρασκευής, με ένα πλούσιο πρόγραμμα διαλέξεων και θεματικών ενοτήτων, ανοιχτό σε όλους τους πολίτες.
Πατήστε ΕΔΩ για να δείτε το πλήρες πρόγραμμα
ΠΕΜΠΤΗ, 26 ΜΑΡΤΙΟΥ 2026
⏰ 5:00–6:00 μμ
Νικολέττα Μάργαρη, Καθηγήτρια, Τμήμα Νοσηλευτικής. Πανεπιστήμιο Δυτικής Αττικής.

Πίστη και Τέχνη στο Ίδρυμα Λασκαρίδη
2026-03-26 17:00 - 19:00 | Ίδρυμα Αικατερίνης Λασκαρίδη – Ιστορική Βιβλιοθήκη, 2ας Μεραρχίας 36 & Ακτής Μουτσοπούλου, Πειραιάς, Αττική, 18535, Greece
Με αφορμή τη συμπλήρωση των 10 χρόνων της συλλογής Αιμιλίου Ι. Βελιμέζη στο Ίδρυμα Αικατερίνης Λασκαρίδη, σας προσκαλούμε στην επετειακή εκδήλωση την Πέμπτη 26 Μαρτίου 2026 και ώρα 17:00, στην Ιστορική Βιβλιοθήκη του Ιδρύματος. Από το 1991, με την επιστημονική καθοδήγηση του Μουσείου Μπενάκη, του οποίου ο Αιμίλιος Ι. Βελιμέζης υπήρξε στενός συνεργάτης, είχε οργανωθεί το Πρόγραμμα των Εικόνων Αιμιλίου Βελιμέζη, που περιελάμβανε την ανάδειξη της συλλογής μέσα από ειδικές επιστημονικές εκδόσεις και συμμετοχές της σε 22 Διεθνείς Εκθέσεις.
Η «Συλλογή των εικόνων Αιμιλίου Βελιμέζη και διαδόχων. Δωρεά οικογενειών Μαργαρίτη και Μακρή» περιήλθε στο Ίδρυμα Αικατερίνης Λασκαρίδη το 2016 και περιλαμβάνει 136 εικόνες. Μετά το 2000, οι δωρητές Αιμίλιος και Χρήστος Μαργαρίτης και Αλέξανδρος Μακρής συνέχισαν τον εμπλουτισμό της Συλλογής με νέα αποκτήματα από αγορές και δωρεές, με ανθίβολα και σχέδια εργασίας αγιογράφων από τον 18ο αιώνα έως σήμερα, με σημαντικές εικόνες 15ου – 19ου αιώνα, με βημόθυρα και την ασημένια επένδυση εικόνας της «Ζωοδόχου Πηγής», καθώς και αντιπροσωπευτικά θρησκευτικά λειτουργικά αντικείμενα.
Επίσης, το Σάββατο 28 Μαρτίου στις 18.00, μπορείτε να συμμετάσχετε στην οργανωμένη ξενάγηση στη συλλογή, κάνοντας εγγραφή εδώ.
Ιστορική Βιβλιοθήκη
2ας Μεραρχίας 36 & Ακτής Μουτσοπούλου, 185 35 Πειραιάς
216 9003728 (Μ. Παγώνη)
info@laskaridisfoundation.org
Δευτέρα – Παρασκευή 09.00 – 17.00
Κλειστά επίσημες αργίες
Ελεύθερη είσοδος

Έκθεση Κύκλος Ζωής Μαθήματα Ανακύκλωσης
2026-03-26 17:00 - 20:00 | Πνευματικό Κέντρο Ραφήνας Πικερμίου, Αραφηνίδων Αλών & Έλλης Αλεξίου 1, Ραφήνα, Αττική, 19009, Greece
«Κύκλος Ζωής- Μαθήματα Ανακύκλωσης» ονομάζεται η ομαδική έκθεση , που θα πραγματοποιηθεί στο Πνευματικό Κέντρο Δήμου Ραφήνας-Πικερμίου από 23 Μαρτίου έως 3 Απριλίου 2026. Σεβαστή Δρακούλη, Ράνια Καραμούζη, Νταιάν Κατσιαφίκα και Φούλη Μητσιάλη παρουσιάζουν έργα τους με παιγνιώδη, όσο και ουσιαστική διάθεση, καθώς επίκεντρο της έκθεσης, όπως μαρτυρά και ο τίτλος, είναι η ενδυνάμωση της οικολογικής μας συνείδησης. Τα έργα που θα εκτεθούν επιδιώκουν να δημιουργήσουν τον «καμβά» πάνω στον οποίο, μικροί και μεγάλοι , μπορούν να αναστοχαστούν το νόημα κάθε «κύκλου ζωής», παίζοντας.
Στις 26 Μαρτίου αυτό το παιχνίδι γίνεται ακόμα πιο αισθητό: Οι καλλιτέχνιδες προσκαλούν μικρότερα και μεγαλύτερα παιδιά, χωρίς όρια ηλικίας, σε μια Γιορτή τέχνης και οικολογίας. Ένα δημιουργικό event που επιδιώκει να συνδέσει την ανεμελιά με το εφήμερο των υλικών και τη διαχρονικότητα της καλλιτεχνικής σύνθεσης. Η είσοδος στην έκθεση είναι ελεύθερη.
Ώρες λειτουργείας : Δευτέρα έως Παρασκευή 11:00-14:00 και 17:00-19:00
Κλειστά Τετάρτη 25/03
Σάββατο 28/03 17:00-21:00.
Τόπος: Πνευματικό Κέντρο Δήμου Ραφήνας-Πικερμίου
Αραφηνίδων Αλών 12, 19009 Ραφήνα

Οι μαθητές εκφράζονται με στίχους στο ΚΠΙΣΝ
2026-03-26 17:30 - 21:00 | Κέντρο Πολιτισμού Ίδρυμα Σταύρος Νιάρχος ΚΠΙΣΝ, Λεωφ. Συγγρού 364, Καλλιθέα, Αττική, 17674, Greece
Οι μαθητές εκφράζονται με στίχους
50 νέοι ποιητές στην Εθνική Βιβλιοθήκη στο ΚΠΙΣΝ
Πενήντα (50) μαθητές από σχολεία της πόλης θα παρουσιάσουν και θα απαγγείλουν τα ποιήματά τους στην αίθουσα «Πύργος Βιβλίων» της Εθνικής Βιβλιοθήκης της Ελλάδος, στο Κέντρο Πολιτισμού Ίδρυμα Σταύρος Νιάρχος (ΚΠΙΣΝ). Η εκδήλωση με τίτλο «Οι ποιητές φωτίζουν τις σκιές μας» δίνει χώρο και βήμα στη δημιουργική έκφραση των μαθητών, οι οποίοι παρουσιάζουν τα δικά τους έργα μπροστά στο κοινό, μετατρέποντας την ποίηση σε ζωντανή εμπειρία. Η πρωτοβουλία αυτή σηματοδοτεί την έναρξη μιας ουσιαστικής συνεργασίας μεταξύ του Δήμου Καλλιθέας και της Εθνικής Βιβλιοθήκης της Ελλάδος, αναδεικνύοντας τη σημασία της παιδείας και του πολιτισμού στη σύγχρονη κοινωνία.
Η μεγάλη συμμετοχή και το έντονο ενδιαφέρον των μαθητών επιβεβαιώνουν τη δυναμική της δράσης, η οποία φιλοδοξεί να καθιερωθεί ως θεσμός τα επόμενα χρόνια.

Δόκτωρ Φάουστους του Τόμας Μαν στο Ίδρυμα Θεοχαράκη
2026-03-26 19:00 - 21:00 | Ίδρυμα Θεοχαράκη, Βασ. Σοφίας 9 & Μέρλιν 1, Αθήνα, Αττική, 10671, Greece
Δόκτωρ Φάουστους του Τόμας Μαν στο Ίδρυμα Θεοχαράκη
Ένας κύκλος συζητήσεων με απρόσμενους αναγνώστες, για το ένα βιβλίο που μάλλον τους άλλαξε τη ζωή. Επιμελείται και συντονίζει η Κατερίνα Καφεντζή (Kafka). Πέρα από λέξεις, νοήματα και σημαντικούς συγγραφείς, υπάρχει ένα γραπτό μνημείο, ένα αποτύπωμα διαδρομής που ενίοτε μας συνοδεύει για μια ζωή. Ένα βιβλίο που μας έχει διαβάσει σαν ανοιχτό βιβλίο και για κάποιο λόγο έχει αλλάξει τον τρόπο που νιώθουμε και ερμηνεύουμε τον κόσμο γύρω μας. Η Κατερίνα Καφεντζή (Kafka) ανοίγει ένα νέο κεφάλαιο συζητήσεων και «διαβάζει» τους καλεσμένους της για να ανακαλύψει τι κάνει ένα βιβλίο, το δικό τους ορόσημο.
O Διονύσης Μαλλούχος για το βιβλίο Δόκτωρ Φάουστους του Τόμας Μαν. Την Πέμπτη 26 Μαρτίου 2026, 19:00 ΔΙΑΡΚΕΙΑ: 40 λεπτά (ακολουθεί Q&A). Είσοδος δωρεάν (Απαραίτητη η προκράτηση θέσης). Το βιβλίο Δόκτωρ Φάουστους του Τόμας Μαν κυκλοφορεί από τις εκδόσεις ΠΟΛΙΣ.
Διονύσης Μαλλούχος Παίζει πιάνο εξ απαλών ονύχων, διδάσκει και αεί διδάσκεται, γράφει και μιλάει γύρω από τη μουσική, την εγγράφει (δισκογραφικά/συναυλιακά), συνεργάζεται με ανθρώπους των Τεχνών που σέβονται τον εαυτό τους, θαυμάζει μεταξύ άλλων τον Emil Gilels, τον Nelson Freire και τον Grigory Sokolov, εμπνέεται τα καλοκαίρια στις εξοχές του Mézin και τα σοκάκια της Κορώνης, της Αίγινας ή της Κύθνου. Επταηχίζει σε συνωδίες ποικιλοχρωματικές, ακούει Τρίτο, νοσταλγεί τον τηλεοπτικό (ΕΤ1) «Κόσμο της Μουσικής» της Φραγκίσκης Καρόρη, περπατάει καθημερινά την οδό Ιπποκράτους και τα πέριξ, παρακολουθεί νεοελληνικό θέατρο, έχει αδυναμία στις χυλοπίτες με καμένη μυζήθρα και το ζυμωτό ψωμί της Γορτυνίας, πιστεύει στο διαδίκτυο, έχει λογαριασμό στο YouTube και επιδιώκει συστηματικά τη δημιουργική συνεννόηση με όσους έχουν καλές προθέσεις και αναζητούν πολιτισμό. Μετά το «απολυτήριο Λυκείου», πέρασε και …ακούμπησε από το Εθνικό Μετσόβιο Πολυτεχνείο, αργότερα και από το Εθνικό Καποδιστριακό Πανεπιστήμιο Αθηνών.
Ίδρυμα Β. & Μ. Θεοχαράκη
Βασιλίσσης Σοφίας 9 και Μέρλιν 1
ΤΚ 106 71 Αθήνα
Τ. 210 3611206

Από τον Beethoven στον Franck στην Πετρούπολη
2026-03-26 20:00 - 22:00 | Κινηματοθέατρο Πετρούπολις – Πνευματικό Κέντρο Πετρούπολης, Μπουμπουλίνας 59 & Αθ. Διάκου, Πετρούπολη, Αττική, 13231, Greece
Ο Δήμος Πετρούπολης σάς προσκαλεί σε μια ξεχωριστή μουσική συνάντηση. Ένα ρεσιτάλ βιολιού και πιάνου που φωτίζει δύο κορυφαίους σταθμούς του ρεπερτορίου μουσικής δωματίου. Το ρεσιτάλ θα πραγματοποιηθεί στο Πνευματικό Κέντρο του Δήμου (Μπουμπουλίνας 59 & Αθ. Διάκου) την Πέμπτη 26 Μαρτίου στις 20:00, με ελεύθερη είσοδο για το κοινό. Ερμηνεύουν ο διεθνούς φήμης πιανίστας Ούβε Μάτσκε και η σπουδαία βιολονίστα Δανάη Παπαματθαίου-Μάτσκε.
Η εμβληματική Σονάτα «Kreutzer» του Λούντβιχ βαν Μπετόβεν συναντά τη βαθιά εξομολογητική Σονάτα του Σεζάρ Φρανκ, σε έναν διάλογο έντασης, πάθους και εσωτερικού λυρισμού. Μουσικές συγκρούσεις και συμφιλιώσεις αποκαλύπτουν ολόκληρο το φάσμα της ανθρώπινης εμπειρίας. Δύο σονάτες, δύο κόσμοι, ένα καθηλωτικό μουσικό ταξίδι.
Πληροφορίες: Διεύθυνση Πολιτισμού, Αθλητισμού & Νεολαίας, Τμήμα Πολιτισμού, 212 8098222.

Το Θέατρο Σταθμός τιμά τη μνήμη του Δημήτρη Ήμελλου
2026-03-26 20:00 - 22:00 | Θέατρο Σταθμός, Βίκτωρος Ουγκώ 55, Μεταξουργείο, Αττική, 10437, Greece
Το Θέατρο Σταθμός τιμά τη μνήμη του Δημήτρη Ήμελλου
Μια ξεχωριστή συνάντηση: Την Πέμπτη 26 Μαρτίου, τιμάμε τον Δημήτρη Ήμελλο. Στενοί του συνεργάτες μοιράζονται ιστορίες και σκέψεις με αφορμή την Παγκόσμια Ημέρα Θεάτρου.
Με αφορμή την Παγκόσμια Ημέρα Θεάτρου, το Θέατρο Σταθμός διοργανώνει μια ιδιαίτερη εκδήλωση αφιερωμένη στη μνήμη του σημαντικού Έλληνα ηθοποιού Δημήτρη Ήμελλου, τιμώντας τη ζωή, την πορεία και την καλλιτεχνική του προσφορά στο ελληνικό θέατρο. Η εκδήλωση θα πραγματοποιηθεί την Πέμπτη 26 Μαρτίου, στις 20:00 με ελεύθερη είσοδο για το κοινό.
Η Παγκόσμια Ημέρα Θεάτρου καθιερώθηκε το 1961 από το International Theatre Institute, με πρωτοβουλία της UNESCO, με στόχο να αναδεικνύει τη σημασία της θεατρικής τέχνης ως μέσου πολιτιστικού διαλόγου και επικοινωνίας ανάμεσα στους λαούς. Κάθε χρόνο, θέατρα σε όλο τον κόσμο οργανώνουν δράσεις και εκδηλώσεις που τιμούν τη δύναμη της σκηνής και τους ανθρώπους της.
Σε αυτό το πλαίσιο, το Θέατρο Σταθμός επιλέγει να τιμήσει τον Δημήτρη Ήμελλο, έναν ηθοποιό που άφησε έντονο αποτύπωμα στο σύγχρονο ελληνικό θέατρο μέσα από τις ερμηνείες του, τη σκηνική του ευαισθησία και τη βαθιά αφοσίωσή του στην τέχνη της υποκριτικής. Για τον Δημήτρη Ήμελλο θα μιλήσουν φίλοι και στενοί συνεργάτες του: ο σκηνοθέτης Στάθης Λιβαθινός, με τον οποίο συνδέθηκε καλλιτεχνικά σε σημαντικές θεατρικές στιγμές, καθώς και οι Γιώργος Κουτλής, Μαρία Σαββίδου, Δημήτρης Μαμιός και Άρης Τρουπάκης. Μέσα από προσωπικές μνήμες, συνεργασίες και μαρτυρίες θα αναδειχθεί όχι μόνο η καλλιτεχνική του πορεία αλλά και η ανθρώπινη πλευρά ενός ηθοποιού που αγαπήθηκε βαθιά από συναδέλφους και κοινό.
Την επιμέλεια της βραδιάς έχει ο Θοδωρής Αμπαζής, διαμορφώνοντας μια συνάντηση μνήμης και συγκίνησης, όπου το θέατρο θυμάται έναν από τους δικούς του ανθρώπους, ο οποίος ήταν ο πρώτος βραβευθείς με το “Βραβείο Δημήτρης Χορν” και που έφυγε από τη ζωή σε ηλικία 57 ετών, στις 16 Δεκεμβρίου 2025.

Βροχή στα Βριλήσσια
2026-03-26 20:00 - 22:00 | Πάρκο Μίκης Θεοδωράκης (πρώην ΤΥΠΕΤ) Βριλήσσια, Μπακογίαννη 38, Βριλήσσια, Αττική, 152 38, Greece
Το Cine Δράση συνεχίζει τις προβολές του την Πέμπτη 26 Μαρτίου στις 8:15΄μμ στο ΤΥΠΕΤ με τη «Βροχή» (Baran / Hamsay-e khoda) του Ιρανού Majid Majidi.
Μετά το αριστουργηματικό «Χρώμα του Παραδείσου» ο σκηνοθέτης, με ύφος συγκρατημένο και νηφάλιο, απλό και πικρά λυρικό μιλά υπαινικτικά, αλλά ουσιαστικά για την εργασιακή εκμετάλλευση, τη θέση της γυναίκας και τον έρωτα στην ιρανική κοινωνία. Η προβολή είναι μια συμβολή στην προσπάθεια να κατανοήσουμε όσα αυτή την περίοδο συμβαίνουν γύρω μας. Πώς είναι αυτοί εκεί στο Ιράν; Είναι όλοι φανατικοί που αγανακτούν και σιγοβράζουν από δυσαρέσκεια για την Δύση και μηχανεύονται σχέδια για την καταστροφή του δυτικού ανθρώπου; Ποια είναι η δική μας εικόνα για μια χώρα μακρινή, άγνωστη που χαρακτηρίζεται εχθρός; Χωρίς αμφιβολία, οι Ιρανοί είναι τόσο ικανοί να σκεφτούν άσχημα για εμάς όσο και εμείς για όλους τους «ξένους». Το «Baran» δίνει ανθρώπινα πρόσωπα σε αυτούς τους «άλλους» και λειτουργεί ως χρήσιμο εργαλείο κατανόησης τους. Αληθινό, συγκινητικό και ανθρώπινο, το φιλμ αποτελεί ένα εξέχον δείγμα του ιρανικού νέου κύματος κινηματογράφου που κερδίζει ολοένα τα τελευταία χρόνια αναγνώριση και θεατές.
Η «Βροχή» μας σεργιανίζει στον κόσμο του Ιρανού Λατίφ, ενός ατίθασου και νευρικού ερωτευμένου έφηβου (Hossein Abedini), που βρίσκει το νόημα της ζωής και μεταμορφώνεται από τον έρωτα. Είναι το παιδί για όλες τις δουλειές, ετοιμάζει το κολατσιό και το τσάι των εργατών, σε εργοτάξιο που απασχολεί βασικά Αφγανούς μετανάστες. 1,5 εκατομμύριο πρόσφυγες από το Αφγανιστάν αναζητούν στο γειτονικό Ιράν τα μέσα για την επιβίωση τους και μια σχετική ελευθερία. Οι συνεχείς πόλεμοι, ο αυταρχισμός των Ταλιμπάν και η οικονομική δυσανεξία που μαστίζουν τη χώρα τους τους έχει διώξει από εκεί. Παράνομοι οικονομικοί μετανάστες στη χώρα υποδοχής γίνονται αντικείμενο σκληρής εκμετάλλευσης. Περιθωριοποιημένοι και αποκλεισμένοι εργάζονται σε βαριές, χαμηλόμισθες, ανασφαλείς συνθήκες και στερούνται νομικής προστασίας.
Το εργατικό ατύχημα του Νατζάφ στην οικοδομή είναι μια ολοκληρωτική καταστροφή για την οικογένεια του καθώς έχει πέντε παιδιά να θρέψει. Ο εργοδηγός Μεμάρ για να τον βοηθήσει προσλαμβάνει τον γιο του Ραχμάτ (Zahra Bahrami) στη θέση του. Αλλά αυτός είναι μικρός, αδύναμος και παραπατάει κάτω από το βάρος των τσιμεντένιων σάκων. Έτσι, ο Μεμάρ, που πληρώνει μεν χαμηλούς μισθούς αλλά δεν είναι και ζώο, θα διευκολύνει τον Ραχμάτ αναθέτοντας του την προετοιμασία του τσαγιού και τις πραγματικά δύσκολες τις αναθέτει στον Λατίφ. Τεμπέλης, ανώριμος και μνησίκακος εκείνος αντιμετωπίζει τον νεοφερμένο με εχθρότητα και καχυποψία και κάνει ό,τι περνάει από το χέρι του για να δυσκολέψει την ζωή του. Ωστόσο, βρίσκει ενδιαφέρον στον καινούριο εργάτη και απροσδόκητα θα ανακαλύψει το μυστικό: Το αγόρι είναι κορίτσι και ονομάζεται Baran.
Η λογοτεχνία της Μέσης Ανατολής είναι γεμάτη ιστορίες για άνδρες και γυναίκες που μεταμφιεσμένοι στο αντίθετο φύλο, περνούν ο ένας από τον κόσμο του άλλου. Θα την ερωτευτεί αστραπιαία και αυτή η εξέλιξη θα γκρεμίσει τα τείχη που υψώνει ανάμεσα τους ο ρατσισμός, η μισαλλοδοξία και η προκατάληψη. Οι ακτίνες του έρωτα θα διαπεράσουν το γκρίζο τοίχο της ψυχής του και θα τον μεταμορφώσουν. Κρατώντας το μυστικό, ο Λατίφ ξεκινά το ταξίδι του προς την ανδρική ενηλικίωση και την ανοχή. Στην πορεία θα τον ερωτευτεί και εκείνη, αλλά τι ελπίδες έχει αυτός ο έρωτας να ανθίσει σε μια κοινωνία όπου κυριαρχεί ο αυστηρός διαχωρισμός αντρών-γυναικών και οι γυναίκες απαγορεύεται αυστηρά να συναναστρέφονται ελεύθερα άνδρες και να απασχολούνται σε τέτοιου είδους εργασίες; Το τεράστιο χάσμα μεταξύ του Λατίφ και του Ραχμάτ-Baran δραματοποιείται από τον τρόπο που ουσιαστικά ερωτεύονται χωρίς να ανταλλάξουν ούτε μια λέξη.
Αληθινό, συγκινητικό και ανθρώπινο, το φιλμ αποτελεί ένα εξέχον δείγμα του ιρανικού νέου κύματος, ενός κινηματογράφου που κερδίζει τα τελευταία χρόνια αναγνώριση από θεατές τους οποίους κατακτούν η θεματολογία του, η καταπληκτική σκηνοθεσία και τα φυσικά σκηνικά. Έτσι και εδώ ο Majid Majidi μετά το «Χρώμα του Παραδείσου», που απέσπασε το Όσκαρ Καλύτερης Ξενόγλωσσης Ταινίας, δημιουργεί ένα ακόμα κινηματογραφικό αριστούργημα. Με όχημα αυτόν τον ρομαντικό εφηβικό έρωτα μιλάει για τη δύναμη των συναισθημάτων που μεταμορφώνουν κάθε τι το σκοτεινό στη γη, εν προκειμένω τον σκληρό κόσμο της παράνομης εργασίας μεταναστών και προσφύγων σε κάτι λαμπερό και νηφάλιο. Η ανιδιοτελής βαθιά αγάπη προσφέρει στον έφηβο ήρωα μας ωριμότητα, πνευματική καθαρότητα και τον εξαγνίζει από τη διάχυτη κακία του αληθινού κόσμου. Αυτή είναι η μία διάσταση της ταινίας. Η άλλη, εξίσου σημαντική, είναι η καταγγελία της βάρβαρης εκμετάλλευσης των μεταναστών, που υποχρεώθηκαν να εγκαταλείψουν την πατρίδα τους και τώρα στη χώρα «φιλοξενίας» τους υποχρεώνονται να δουλεύουν σε άθλιες συνθήκες για ελάχιστα χρήματα. Κάτι ανάλογο που συμβαίνει και σε όλες τις «πολιτισμένες» χώρες. Επιπλέον λειτουργεί ως ευκαιρία να γνωρίσουμε την καθημερινότητα ενός διαφορετικού πολιτισμού, που τελικά δεν απέχει δραματικά από το δικό μας. Ίσως σε κάποιους η παραπάνω περιγραφή δώσει την εντύπωση ότι έχουμε να κάνουμε με κάτι ζοφερό και γκρίζο, καλυμμένο με ένα στρώμα σκόνης από μπετόν. Καθόλου. Ο σκηνοθέτης μας κατακτά με την καταπληκτική σκηνοθεσία και τα απέριττα σκηνικά του, ενώ χρησιμοποιεί το ηλιακό φως, έναν εντελώς δωρεάν φυσικό στοιχείο, ως εκθαμβωτικό ειδικό εφέ. Η συγκινητική, λιτή γραφή του, η χρήση των διαλόγων μόνον εκεί που πραγματικά απαιτείται αποδεικνύουν ότι μπορείς με απλά υλικά να κάνεις ένα φιλμ που μιλάει κατευθείαν στην καρδιά.
Σε μια συνέντευξη ο Majidi αναφέρει: «Ξέρετε, η ζωή των προσφύγων είναι πολύ δύσκολη, γεμάτη κενά και ανισότητες. Αντιμετωπίζουν κοινωνικές, οικονομικές και ψυχολογικές δυσκολίες. Αυτή η κατάσταση τους καθιστά ευάλωτους στην εκμετάλλευση. Επιπλέον, προκύπτουν προβλήματα και εντάσεις μεταξύ των προσφύγων και του ντόπιου πληθυσμού, που επιδεινώνονται με την πάροδο του χρόνου αναδύοντας ένα κλίμα δυσπιστίας μεταξύ της κοινότητας των προσφύγων και της κοινωνίας υποδοχής. Είναι καθήκον μας, ως καλλιτέχνες και μέσα ενημέρωσης, να ασχοληθούμε με αυτό το ζήτημα και να αναλάβουμε ευθύνες. Πρέπει να φέρουμε αυτούς τους αγώνες στο προσκήνιο. Θέλω να υπενθυμίσω σε όλους ότι ένας πρόσφυγας είναι άνθρωπος και πρέπει να προστατεύσουμε όλα τα ανθρώπινα δικαιώματά του και να τον υπερασπιστούμε από κάθε μορφή κακοποίησης. Αυτοί οι άνθρωποι έχουν τα δικά τους προβλήματα. Δεν μπορούμε να τους επιβαρύνουμε με περισσότερα».
Το «Baran» κέρδισε 13 Βραβεία σε σύνολο 19 υποψηφιοτήτων σε αντίστοιχα εθνικά και διεθνή φεστιβάλ. Σήμερα θεωρείται ορόσημο του ιρανικού κινηματογράφου.
Ιράν, Δραματική, 2001. Διάρκεια: 94’. Σενάριο-Σκηνοθεσία: Majid Majidi. Πρωταγωνιστούν: Hossein Abedini, Zahra Bahrami, Mohammad Amir Naji,Hossein Mahjoub, Abbas Rahimi.

Sudan, Remember Us στα Προσφυγικά Αλεξάνδρας
2026-03-26 20:30 - 22:30 | Προσφυγικές Πολυκατοικίες Λεωφόρου Αλεξάνδρας Αθήνα, Αριστοτέλους Κούζη, Αθήνα, Αττική, 11522, Greece
Προβολή Ντοκιμαντέρ “Sudan, Remember Us”
Την Πέμπτη 26/3 στις 20:30 στο Κιόσκι των Προσφυγικών (Λ. Αλεξάνδρας & Κούζη) θα προβληθεί το ντοκιμαντέρ “Sudan, Remember Us”, σκηνοθετημένο απο τους Hind Meddeb το 2024. Η ταινία έχει διάρκεια 1 ώρα και 18 λεπτά και έχει αγγλικούς υπότιτλους. Η Δομή Σινεμά επίσης οργανώνει προβολές για παιδιά κάθε Σάββατο στις 19.00 στο Στέκι των Κατειλημμένων Προσφυγικών (Κούζη & Τριχωνίδος). Η περιγραφή του ντοκιμαντέρ: Το «Sudan, Remember Us» είναι ένα ντοκιμαντέρ του 2024 σε σκηνοθεσία της Hind Meddeb, το οποίο καταγράφει την πορεία νεαρών Σουδανών ακτιβιστών από την ευφορική εξέγερση του 2019 -που οδήγησε στην ανατροπή του μακροχρόνιου δικτάτορα Ομάρ αλ-Μπασίρ- μέχρι την επακόλουθη στρατιωτική καταστολή, το πραξικόπημα του 2021 και τον καταστροφικό εμφύλιο πόλεμο που ξέσπασε το 2023. Η ταινία αποτυπώνει την ανθεκτικότητα και τη δημιουργικότητα μιας γενιάς που αρνήθηκε να εγκαταλείψει την ελπίδα, χρησιμοποιώντας την ποίηση, τη μουσική, την τέχνη και τη συλλογική αντίσταση ως εργαλεία επιβίωσης και ανυπακοής.
Συνέλευση Κατειλημμένων Προσφυγικών (ΣΥ.ΚΑ.ΠΡΟ)
Μail: sykapro_squat@riseup.net
Blog: sykaprosquat.noblogs.org
Instagram : @sykapro
Twitter: @Prosfygika
Documentary Projection “Sudan, Remember Us”
On Thursday 26/3 at 20:30 at the Kioski of Prosfygika (L. Alexandras & Kouzi) the documentary “Sudan, Remember Us” will be screened, directed by Hind Meddeb in 2024. The duration is 1 hour and 18 minutes and it has english subtitles. Furthermore, the Cinema Structure organizes movie screenings for children every Saturday at 19.00 at the Steki of Squatted Prosfygika (Kouzi & Trichonidos). The description of the documentary: Sudan, Remember Us is a 2024 documentary directed by Hind Meddeb that chronicles the journey of young Sudanese activists from the euphoric uprising in 2019, which led to the ousting of long-time dictator Omar al-Bashir, through the subsequent military crackdown, the 2021 coup, and the devastating civil war that erupted in 2023. The film captures the resilience and creativity of a generation that refused to surrender hope, using poetry, music, art, and collective resistance as tools of survival and defiance.
Assembly of Squatted Prosfygika (SY.KA.PRO.)
Μail: sykapro_squat@riseup.net
Blog: sykaprosquat.noblogs.org
Instagram: @sykapro
Twitter: @Prosfygika

WOW Athens 2026 στο ΚΠΙΣΝ
2026-03-27 09:00 - 2026-03-30 22:00 | Κέντρο Πολιτισμού Ίδρυμα Σταύρος Νιάρχος ΚΠΙΣΝ, Λεωφ. Συγγρού 364, Καλλιθέα, Αττική, 17674, Greece
WOW Athens 2026 στο ΚΠΙΣΝ
Το διεθνές φεστιβάλ για γυναίκες, θηλυκότητες και μη δυαδικά άτομα, επιστρέφει στο ΚΠΙΣΝ για τέταρτη χρονιά, 27-30 Μαρτίου, με ελεύθερη είσοδο. Πολυσυλλεκτικό και διαθεματικό, το φετινό πρόγραμμα του WOW Athens έχει σχεδιαστεί τόσο για να προβληματίσει όσο και για να ψυχαγωγήσει και να γιορτάσει τα σημαντικά βήματα που γίνονται στην Ελλάδα, αλλά και σε όλο τον κόσμο, στο δύσκολο ταξίδι προς την ισότητα των φύλων. Oμιλίες από εμβληματικές προσωπικότητες, πολυάριθμα πάνελ συζητήσεων για κρίσιμα κοινωνικά ζητήματα, συναυλία, παράσταση, εργαστήρια, προβολές, εκθέσεις, WOW Speed Mentoring sessions, DJ sets και το WOW Marketplace, ένας ζωντανός χώρος γυναικείας επιχειρηματικότητας, ακτιβισμού και διαλόγου, συνθέτουν τη φετινή διοργάνωση.
Πρόγραμμα δωρεάν εκδηλώσεων
Έκθεση φωτογραφίας | Μαζί, Ορατές Η έκθεση συγκεντρώνει έργα δώδεκα σύγχρονων φωτογράφων από τη μόνιμη συλλογή του MOMUS-Μουσείου Φωτογραφίας Θεσσαλονίκης.
Παρασκευή 27 Μαρτίου 2026 – Τρίτη 30 Ιουνίου 2026
Ομιλία Rumena Bužarovska Η Ρουμένα Μπουζάροφσκα είναι συγγραφέας, μεταφράστρια και καθηγήτρια αμερικανικής λογοτεχνίας στο Πανεπιστήμιο των Σκοπίων. Συγκαταλέγεται στις σημαντικότερες σύγχρονες λογοτεχνικές φωνές της Νοτιοανατολικής Ευρώπης, με έργα που έχουν μεταφραστεί σε περισσότερες από δεκαπέντε γλώσσες και έχουν αποσπάσει διεθνή αναγνώριση.
Παρασκευή 27 Μαρτίου 2026, 19:30
Μουσική Τάνια Γιαννούλη Η πιανίστρια, συνθέτρια και αυτοσχεδιάστρια Τάνια Γιαννούλη θεωρείται μια από τις πιο διακριτές μουσικές φωνές της σύγχρονης ελληνικής και ευρωπαϊκής τζαζ σκηνής, με ένα προσωπικό, «ανοιχτό» ηχητικό ιδίωμα που υπερβαίνει τα στενά όρια των μουσικών ειδών.
Παρασκευή 27 Μαρτίου 2026, 21:00
Προβολή Στη βουή του κόσμου Το ντοκιμαντέρ σκιαγραφεί το οδοιπορικό των φεμινιστικών αγώνων στην Ελλάδα, από την πρώτη φεμινιστική αφύπνιση στα τέλη του 19ου αιώνα έως τους πολύμορφους φεμινισμούς του σήμερα.
Παρασκευή 27 Μαρτίου 2026, 21:00
Μαθητική Αγορά του ΚΠΙΣΝ Το ΚΠΙΣΝ συνεργάστηκε με εκπαιδευτικούς Πρωτοβάθμιας και Δευτεροβάθμιας εκπαίδευσης από όλη την Ελλάδα για να εμπνεύσουν τους μαθητές και τις μαθήτριές τους, προκειμένου να συνθέσουν – με οδηγό την τέχνη και τη δημιουργικότητα – έργα με κεντρική θεματική την έννοια της συναίνεσης.
Παρασκευή 27 Μαρτίου, 09.30 | Φάρος
Δευτέρα 30 Μαρτίου, 09.30 | Αίθουσα Σταύρος Νιάρχος
WOW Athens Marketplace 2026 Το WOW είναι η μεγαλύτερη διοργάνωση στον κόσμο αφιερωμένη σε γυναίκες, κορίτσια και non-binary άτομα και πραγματοποιείται για τρίτη συνεχή χρονιά στην Ελλάδα, στο ΚΠΙΣΝ.
Παρασκευή 27 και Δευτέρα 30 Μαρτίου, 15.00-21.00
Σάββατο 28 και Κυριακή 29 Μαρτίου, 10.00-22.00
Γεωργία Λαλέ, Αμεινόκλεια Η Γεωργία Λαλέ αποτελεί μία από τις πλέον συνεπείς και αναγνωρίσιμες καλλιτεχνικές φωνές που εργάζονται διαχρονικά πάνω σε ζητήματα έμφυλης ισότητας και κοινωνικής δικαιοσύνης.
Σάββατο 28 Μαρτίου, 16.30-18.00
Κυριακή 29 Μαρτίου, 14.00-15.30
Μαρίνα Βελησιώτη: Temple of Transmission Το Temple of Transmission είναι μια διαδραστική γλυπτική εγκατάσταση, αποτέλεσμα συνεργασίας της οργάνωσης Κάθε Μία Ιστορία με την εικαστικό Μαρίνα Βελησιώτη.
DJ sets και pop-ups Το Σάββατο 28 και την Κυριακή 29 Μαρτίου στα decks του WOW Marketplace, που θα βρίσκεται στην Αγορά του ΚΠΙΣΝ, συναντάμε γνωστές Ελληνίδες DJs από τις 10.30 έως τις 22.00, ενώ μουσικά pop-ups ολοκληρώνουν την εμπειρία των WOW Sounds.
Σάββατο 28/3
11.00-12.30 Tina Edwards
12.30-14.00 pennyyaaah
15.00-16.30 Fotini Galani
19.00-20.30 Nype
20.30-22.00 ‘She Came Out From Outer Space
Κυριακή 29/3
10.30-12.00 Χρύσα Βλαχοπούλου
13.30-15.00 Short Lady
15.00-16.30 Aloe Vera
19.00-21.00 femme f/m
WOW Speed Mentoring Sessions Γυναίκες και μη δυαδικά άτομα, διαφορετικής κοινωνικής προέλευσης και ηλικίας, σε διαφορετικά στάδια της καριέρας τους, συναντώνται με στόχο να εμπνεύσουν και να αλληλοϋποστηριχθούν. Οι μέντορες προέρχονται από όλους τους επαγγελματικούς χώρους και είναι μια θαυμάσια ευκαιρία να χρησιμοποιήσουν την τεχνογνωσία τους για να βοηθήσουν άλλες γυναίκες/μη δυαδικά άτομα να ξεπεράσουν τις προκλήσεις που αντιμετωπίζουν.
Σάββατο 28 Μαρτίου 2026 – Κυριακή 29 Μαρτίου 2026
Performance Εύα Λαμπάρα Το ΑΝΑΜΕΣΑ στις αναπνοές είναι μια ποιητική περφόρμανς ζωντανού λόγου και βίντεο της EVArtist (Eva Lampara), όπου η αναπνοή γίνεται ρυθμός και η σιωπή αποκτά χώρο. Η καλλιτέχνιδα απαγγέλλει ποίηση γραμμένη από την ίδια, ενώ παράλληλα προβάλλονται εικόνες από διαδρομές που διανύει με το αναπηρικό της αμαξίδιο στο κέντρο της Αθήνας. Χωρίς σκηνή και χωρίς μουσική, το έργο εξελίσσεται μέσα από παύσεις, αναπνοές και μικρές μετατοπίσεις του χρόνου. Μπορεί να συναντηθεί αποσπασματικά, ως μια ήσυχη παύση μέσα στη ροή του χώρου, προσκαλώντας το κοινό όχι να παρακολουθήσει, αλλά να σταθεί, έστω για λίγο, ανάμεσα στις αναπνοές.
Σάββατο 28 Μαρτίου 2026, 18:00-21:00
Προβολή She’s Beautiful When She’s Angry To She’s Beautiful When She’s Angry είναι μια συναρπαστική, σκανδαλώδης και συχνά ξεκαρδιστική καταγραφή της γέννησης του κινήματος για την απελευθέρωση των γυναικών στα τέλη της δεκαετίας του 1960 στις ΗΠΑ και την πορεία του έως σήμερα, μέσα από τις μαρτυρίες των ίδιων των γυναικών που το έζησαν.
Σάββατο 28 Μαρτίου 2026, 21:00
Κεντρική ομιλία Tarana Burke Η Tarana J. Burke είναι διεθνώς αναγνωρισμένη ακτιβίστρια, συγγραφέας και υπερασπίστρια της κοινωνικής δικαιοσύνης, με περισσότερα από 35 χρόνια δράσης στο πεδίο της καταπολέμησης της σεξουαλικής βίας και των φυλετικών ανισοτήτων.
Κυριακή 29 Μαρτίου 2026, 13:00
Ομιλία Ekaterina Juskowski Η Ekaterina Juskowski προσκαλεί το κοινό του WOW Athens σε μια πολυεπίπεδη ανάγνωση της πόλης ως ψυχικού, πολιτικού και αφηγηματικού τοπίου.
Κυριακή 29 Μαρτίου 2026, 17:00
Προβολή Feminists Insha’Allah! The Story of Arab Feminism Πρόκειται για την άγνωστη ιστορία ενός αιώνα αραβικού φεμινισμού. Γυρισμένο στο Μαρόκο, την Αίγυπτο, την Αλγερία και την Τυνησία, με ανέκδοτο αρχειακό υλικό και αποκλειστικές συνεντεύξεις με ακτιβίστριες, το ντοκιμαντέρ προσεγγίζει τον αραβικό φεμινισμό μέσα από μια ιστορική ματιά.
Κυριακή 29 Μαρτίου 2026, 21:00
Συζήτηση με τη Naila Kabeer Η Naila Kabeer είναι Ομότιμη Καθηγήτρια στο Τμήμα Διεθνούς Ανάπτυξης και στο Διεθνές Ινστιτούτο Ανισοτήτων του London School of Economics. Δευτέρα 30 Μαρτίου 2026, 19:30
Κάποιες εκδηλώσεις απαιτούν δωρεάν προεγγραφή, Πατήστε εδώ

Beyond Borders Διεθνές Φεστιβάλ Ντοκιμαντέρ Καστελλορίζου στην Αθήνα
2026-03-27 17:00 - 23:00 | Ταινιοθήκη της Ελλάδος – Λαϊς, Ιερά Οδός 48 & Μεγάλου Αλεξάνδρου, Αθήνα, Αττική, Greece
Το Beyond Borders ταξιδεύει στην Αθήνα 2026
Το Beyond Borders ταξιδεύει στην Αθήνα 2026! Για τέταρτη συνεχή χρονιά το Beyond Borders Διεθνές Φεστιβάλ Ντοκιμαντέρ Καστελλορίζου φέρνει πιο κοντά στο κοινό βραβευμένα ντοκιμαντέρ, αλλά και masterclasses με κορυφαίους επαγγελματίες από το εξωτερικό σε ένα συναρπαστικό τριήμερο στην Αθήνα! Από την Παρασκευή 27 έως και την Κυριακή 29 Μαρτίου η Ταινιοθήκη της Ελλάδος (Ιερά Οδός 48 & Μ. Αλεξάνδρου 134-136, στάση μετρό Κεραμεικός) γεμίζει με συγκλονιστικές ταινίες που σχολιάζουν με αποκαλυπτικό τρόπο πτυχές της Ιστορίας και της κοινωνίας απ’ όλον τον κόσμο. Όλες οι προβολές πραγματοποιούνται με ελεύθερη είσοδο, με σειρά προτεραιότητας.
Πατήστε εδώ για να δείτε όλο το πρόγραμμα
Παρασκευή 27 Μαρτίου
Έναρξη δράσης / καλωσόρισμα, 19:30-19:45
Λο του Θανάση Βασιλείου (Χρυσό Στεφάνι της Μεγίστης Grand Prix & Βραβείο Οδυσσέας), 19:45 – 20:55
QnA με τον σεναριογράφο της ταινίας, συγγραφέα Χρήστο Χρυσόπουλο, 15’
The Longer you bleed του Ewan Waddell (Βραβείο FIPRESCI), Ελληνική Πρεμιέρα, 21:10 – 22:15
My land is burned του Abdulrahman Alshowaiki (Χάλκινος Φοίνικας μicro), Ελληνική Πρεμιέρα, 22:15 – 22:45
Προπαρασκευαστική συνάντηση με τον Rudy Buttignol, Παρασκευή 27 Μαρτίου 2026, 17:00 – 18:30, Ταινιοθήκη της Ελλάδος. Για να διασφαλιστεί ότι αυτή η πρωτοβουλία ανταποκρίνεται ουσιαστικά στις πραγματικές ανάγκες της ελληνικής ανεξάρτητης παραγωγής, καλούνται σκηνοθέτες, παραγωγοί και επαγγελματίες του χώρου να συνεισφέρουν τις γνώσεις και τις απόψεις τους σε ειδική επαγγελματική συνεδρία, που θα πραγματοποιηθεί στην Ταινιοθήκη της Ελλάδος στις 27 Μαρτίου 2026 και ώρα 17:00 – 18:00. Ακολουθεί μια 30λεπτη ανοικτή συζήτηση, ενώ στη συνέχεια, από τις 18:30 έως τις 19:30, οι συμμετέχοντες θα έχουν την ευκαιρία να συμμετάσχουν σε ένα Networking Grab & Meet στο φουαγιέ της Ταινιοθήκης, λίγο πριν την έναρξη των προβολών.
Το φόρουμ θα διεξαχθεί υπό την καθοδήγηση του Rudy Buttignol, καταξιωμένου διεθνώς επαγγελματία του χώρου και Συμβούλου Στρατηγικού Σχεδιασμού και Διεθνούς Δικτύωσης του Beyond Borders, ο οποίος φέρνει μαζί του δεκαετίες εμπειρίας στη δημόσια ραδιοτηλεόραση, στις διεθνείς συμπαραγωγές και στην ανάπτυξη ντοκιμαντέρ.
Αυτή η συνάντηση σηματοδοτεί το πρώτο βήμα για τη διαμόρφωση ενός νέου πλαισίου ανάπτυξης που στοχεύει στην ενίσχυση της διεθνούς προβολής, της δημιουργικής ανταλλαγής και της βιώσιμης παραγωγής για την ελληνική ανεξάρτητη παραγωγή ντοκιμαντέρ. Ο αριθμός των Ελλήνων παραγωγών και commissioning editors που θα προσκληθούν στο Καστελλόριζο θα καθοριστεί με βάση τα σχόλια και τις προτάσεις της κοινότητας κατά τη συνάντηση της 27ης Μαρτίου στην Αθήνα. Η εγγραφή είναι υποχρεωτική και μπορείτε να δηλώσετε συμμετοχή ΕΔΩ.
Λο, Θανάσης Βασιλείου, Ελλάδα, 2025, 70’ Έναν χρόνο μετά τον θάνατο της μητέρας του, ο σκηνοθέτης επιστρέφει στο άδειο διαμέρισμα της παιδικής του ηλικίας στην Αθήνα για να διαχειριστεί μια προβληματική κληρονομιά. Από τις γυμνές πλέον επιφάνειες του σπιτιού, αναδύονται θραύσματα αναμνήσεων της οικογένειάς του και η προσωπική ιστορία του μπλέκεται με το συλλογικό τραύμα της Χούντας.
Ο Θανάσης Βασιλείου γεννήθηκε στις 12 Δεκεμβρίου 1975 στην Αθήνα. Είναι Έλληνας σκηνοθέτης και σεναριογράφος που ζει στο Πουατιέ της Γαλλίας. Από το 2022 εργάζεται στο αυτοβιογραφικό του ντοκιμαντέρ, Λω. Οι μικρού μήκους ταινίες του Ίχνη (2017) και Η τελευταία μας εβδομάδα (2016) έχουν παρουσιαστεί σε πολλά διεθνή φεστιβάλ κινηματογράφου, κερδίζοντας ειδικά βραβεία και υποψηφιότητες. Είναι επίσης Αναπληρωτής Καθηγητής Κινηματογραφικών Σπουδών στο Πανεπιστήμιο του Πουατιέ, όπου διδάσκει θεωρία και πράξη κινηματογράφου.
The longer you bleed, Ewan Waddell, Ουκρανία, 2025, Ελληνική Πρεμιέρα, 65’ Αυτό το προσωπικό ντοκιμαντέρ ακολουθεί εκτοπισμένους Ουκρανούς στο Βερολίνο, καθώς προσπαθούν να διαχειριστούν την τραυματική παραδοξότητα του να βλέπουν την πατρίδα τους να καίγεται, σε πραγματικό χρόνο, μέσα από pixels στο Instagram. Καθώς οι χαρακτήρες απομακρύνονται συναισθηματικά από τις φρίκες του πολέμου, το χιούμορ του παραλόγου αναδύεται ως μηχανισμός επιβίωσης — ένας φακός τον οποίο υιοθετεί το φιλμ για να ασκήσει κριτική στην μεταβιομηχανική κοινωνία ως τόπο επεξεργασίας του τραύματος.
Ο Ewan Waddell είναι Βρετανός δημιουργός που δραστηριοποιείται στο χώρο της μυθοπλασίας, του ντοκιμαντέρ και του πειραματικού κινηματογράφου. Η προσέγγισή του μέσω πολλαπλών μέσων εξερευνά θεματικές όπως η μοντερνικότητα και η ρήξη. Έργα του έχουν παρουσιαστεί σε φεστιβάλ, όπως τα Hot Docs και Long Beach Underground, ενώ περιλαμβάνουν το βραβευμένο Fragmented Youth και συνεργασίες με το Ίδρυμα Τεχνών και Πολιτισμού της Σεούλ. Αυτήν την περίοδο ετοιμάζει ένα μεγάλου μήκους ντοκιμαντέρ για την ψυχεδελική θεραπεία στην εμπόλεμη Ουκρανία. Είναι απόφοιτος του Πανεπιστημίου του Λιντς και του Catalyst Institute στο Βερολίνο.

Λογοτεχνία και Σύγχρονος Κριτικός Λόγος στην Ελληνοαμερικανική Ένωση
2026-03-27 18:00 - 21:00 | Ελληνοαμερικάνικη Ένωση HAU, Μασσαλίας 22, Αθήνα, Αττική, 10680, Greece
Λογοτεχνία και Σύγχρονος Κριτικός Λόγος
17 πανεπιστημιακοί, θεωρητικοί, κριτικοί και λογοτέχνες αναζωπυρώνουν τη δημόσια συζήτηση γύρω από τον κριτικό λόγο και τη γραφή ως τέχνη. Στόχος του Συνεδρίου είναι η αναζωπύρωση και επανεστίαση της δημόσιας συζήτησης για τον κριτικό λόγο και την γραφή ως τέχνη. Θα χαρτογραφηθούν οι σχέσεις λογοτεχνίας και κριτικού λόγου και θα διερευνηθούν νέες διαδρομές που προεκτείνουν τις παραδοσιακές προσεγγίσεις της φιλολογικής κριτικής, της κριτικής θεωρίας και του κριτικού λόγου, με έμφαση στις εγχώριες εκδηλώσεις τους.
Θεωρώντας τη λογοτεχνία ως το διευρυμένο πολιτισμικό φαινόμενο της τέχνης της γραφής, εγείρονται βασικά ερωτήματα, π.χ.: Τι καθιστά μια γραφή προϊόν τέχνης; Πώς αποτιμάται αυτή, θεσμικά, επιστημολογικά και αισθητικά; Μέσα από διαφορετικές αλλά συμπληρωματικές θεματικές, θα εξεταστούν ζητήματα όπως το περιεχόμενο και οι σημασίες του όρου «κριτική» σήμερα, η έννοια της ανάγνωσης υπό το πρίσμα της κριτικής και της γραφής, καθώς και οι αισθητικές, ηθικές, πολιτικές και πολιτισμικές λειτουργίες της γραφής.
Στο Συνέδριο συμμετέχουν οι: Μαρίνα Αγαθαγγελίδου, Αθηνά Αθανασίου, Ορφέας Απέργης, Αγγέλα Γιώτη, Karen Emmerich, Σοφία Ιακωβίδου, Παναγιώτης Ιωαννίδης, Πατρίτσια Κολαΐτη, Μαρία Μπολέτση, Ελένη Παπαργυρίου, Βαρβάρα Ρούσσου, Νικήτας Σινιόσογλου, Θωμάς Συμεωνίδης, Έλενα Τζελέπη, Μαρία Τοπάλη, Μάριος Χατζηπροκοπίου, και Θοδωρής Χιώτης.
Μετά από κάθε 20λεπτη ομιλία προβλέπεται ίσος χρόνος για συζήτηση, ενώ το πρόγραμμα συμπληρώνεται από 3 συζητήσεις ‘στρογγυλής τραπέζης’, ενισχύοντας τη συνολική ανταλλαγή απόψεων και την αλληλεπίδραση μεταξύ των συμμετεχόντων.
Οργανωτική Επιτροπή: Κατερίνα Ηλιοπούλου (συγγραφέας, διευθύντρια του περιοδικού «ΦΡΜΚ», πρόεδρος του «Δικτύου Συγγραφέων»), Παναγιώτης Ιωαννίδης (ποιητής, κριτικός, επιμελητής του «Με τα λόγια (γίνεται)»), Θωμάς Συμεωνίδης (συγγραφέας, διδάσκων Αισθητικής και Φιλοσοφίας ΑΣΚΤ και ΑΠΘ)
Συντονισμός συνεδρίου: Παυλίνα Μάρβιν (συγγραφέας, δρ. Ιστορίας, με εξειδίκευση στην κρατική πολιτική για το βιβλίο και την ανάγνωση)
Οργάνωση: Ελληνοαμερικανική Ένωση | Δίκτυο Συγγραφέων | Διαρκές Σεμινάριο του ΜΕΤ ΑΣΚΤ «Αισθητική και Πολιτική της Γραφής: Θεωρία, Πράξη, Κριτική» | περιοδικό «ΦΡΜΚ»
Πρόγραμμα
Παρασκευή 27 Μαρτίου: 18:00-21:30
Σάββατο 28 Μαρτίου: 10:00-20:30
Κυριακή 29 Μαρτίου 10:00-13:30
Είσοδος ελεύθερη κατόπιν εγγραφής (πατήστε ΕΔΩ)
Θέατρο Ελληνοαμερικανικής Ένωσης
Μασσαλίας 22, 10680

1ο Διεθνές Φεστιβάλ Λογοτεχνίας της Αθήνας
2026-03-27 18:00 - 22:00 | Τεχνόπολη Δήμου Αθηναίων, Πειραιώς 100 και Βουτάδων, Αθήνα, Αττική, 11854, Greece
1ο Διεθνές Φεστιβάλ Λογοτεχνίας της Αθήνας
Ταυτότητες, έμφυλη βία, σχέση πολιτικής και γραφής, το μέλλον της ανάγνωσης: το AILF έρχεται στις 27–29 Μαρτίου στην Τεχνόπολη και ξεδιπλώνει ένα πολυεπίπεδο πρόγραμμα συζητήσεων, με τη συμμετοχή κορυφαίων διεθνών και Ελλήνων συγγραφέων, δημοσιογράφων, κριτικών και δημιουργών.
27–29 Μαρτίου 2026 | Τεχνόπολη Δήμου Αθηναίων
Είσοδος ελεύθερη
Με ένα πλούσιο πρόγραμμα συζητήσεων, εστιασμένο στα σημαντικά ζητήματα του καιρού μας, το 1ο Διεθνές Φεστιβάλ Λογοτεχνίας της Αθήνας (Athens International Literature Festival – AILF) παρουσιάζει τον βασικό κορμό της πρώτης του διοργάνωσης που θα πραγματοποιηθεί στις 27–29 Μαρτίου 2026 στην Τεχνόπολη Δήμου Αθηναίων, με ελεύθερη είσοδο. Για τρεις ημέρες, η Αθήνα γίνεται σημείο συνάντησης κορυφαίων συγγραφέων, δημοσιογράφων, ακτιβιστών, ακαδημαϊκών, ανθρώπων της τέχνης και των γραμμάτων και ανήσυχων αναγνωστών από την Ελλάδα και το εξωτερικό, σε έναν ανοιχτό χώρο διαλόγου και έμπνευσης.
Πατήστε ΕΔΩ για να δείτε το πλήρες πρόγραμμα
Συζητήσεις
Παρασκευή 27.03.2026
18:00 Ένας άνεμος που σαρώνει | Σέλβα Αλμάδα, Τίνα Μανδηλαρά | Δεξαμενές Καθαρισμού
19:45 Η λαχτάρα, η αγωνία και η μελαγχολία της αντίστασης | Λάσλο Κρασναχορκάι, Μερβ Έμρε | Αεριοφυλάκιο 1 – Αμφιθέατρο «Μιλτιάδης Έβερτ»
Book Signings
Παλαιοί Φούρνοι
19:45 – 20:30 Σέλβα Αλμάδα
21:15 – 22:00 Λάσλο Κρασναχορκάι

Το Αγαπημένο μου Γλυκό στη Νέα Ιωνία
2026-03-27 18:30 - 23:00 | Κινηματογράφος Αστέρας Νέα Ιωνία, Ασκληπιού 4, Νέα Ιωνία, Αθήνα, 14231, Greece
Νέα προβολή από την Κινηματογραφική Λέσχη Ν. Ιωνίας «ΜΠΛΟΚΟ»!
Το Αγαπημένο μου Γλυκό (2024) Παρασκευή 27 Μαρτίου Ώρες 6.30 και 8.45 μ.μ.
Δημοτικός Κινηματογράφος Ν. Ιωνίας «ΑΣΤΕΡΑΣ» (Ασκληπιού 4)
Ιράν/ Γαλλία/ Σουηδία/Γερμανία – 2024 | Σκηνοθεσία: Μάριαμ Μογκαντάμ, Μπεχτάς Σαανέχα | Διάρκεια: 97′
Αγαπητοί μας φίλοι, Σας προσκαλούμε στη νεα διπλή μας προβολή, μιας βαθιά κοινωνικής ταινίας, παραγωγής του 2024, που αποτυπώνει στον μέγιστο βαθμό ότι ο άνθρωπος μπορεί να συμβιβαστεί ακόμη και με την φύση και το βιολογικό του θάνατο όχι όμως με την μοναξιά, με μια ζωή βουβή δίχως έντονες συναισθηματικές συγκινήσεις. Ότι ο έρωτας δίνει χρώμα στη ζωή του ανθρώπου, τον κάνει να νοιώθει ξανά δύναμη να κατακτήσει τη ζωή, όσο χρόνων και αν είναι! Ότι η μοναξιά είναι μια κατάσταση ασυμβίβαστη με τη ανθρώπινη φύση!
Υπόθεση: Η εβδομηντάχρονη Μαχίν ζει μόνη στην Τεχεράνη από τότε που έμεινε χήρα και η κόρη της μετανάστευσε στην Ευρώπη μαζί με τα εγγόνια της, δραπετεύοντας από το ιρανικό καθεστώς. Μία μέρα όμως, η ερωτική της ζωή θα αποκτήσει νέα πνοή, και η καρδιά, μαζί με το σπίτι της, θα ανοίξουν και πάλι για έναν άνδρα. Το αναπάντεχο φλερτ τους θα εξελιχτεί σε ένα βράδυ που από κάθε άποψη θα μείνει αξέχαστο.
Μια από τις πιο γλυκές, τρυφερές και συγκινητικές ταινίες, τελικά μια από τις ωραιότερες ταινίες των τελευταίων ετών με διάφορα! Γιατί μας δείχνει ότι ο έρωτας χρόνια δεν κοιτά. Γιατί μας δείχνει ότι παρά τις απαγορεύσεις οι άνθρωποι κάνουν αυτό που έκαναν πάντα, ζουν κρυφά τις μεγάλες τους στιγμές. Γιατί η ρημάδα η μοναξιά δεν αντέχεται από κανέναν, ειδικά όταν περνάει μια ηλικία…
Γιατί είναι όμορφο να μπορείς μετά τα 70 σου να χορεύεις, να μεθάς από χαρά, να κοιμάσαι στο πλάι ενός ανθρώπου, να μοιράζεσαι τη ζωή, τη χαρά και τη λύπη. Γιατί όποια ζωή κι αν έχεις ζήσει, δεν είναι ποτέ αργά να βρεις τον άνθρωπό σου. Ο,τι και να πούμε για τη γλυκύτητα αυτών των δυο υπέροχων πρωταγωνιστών είναι πολύ λίγο.
Η εξαιρετική αυτή ταινία ξεχώρισε στο 74ο Φεστιβάλ Βερολίνου, κερδίζοντας το Βραβείο της Οικουμενικής Επιτροπής και το Βραβείο FIPRESCI. Η είσοδος είναι ελεύθερη! Σας περιμένουμε όλους!

Χουμπάι, χουμπάι στο Ωδείο Αθηνών
2026-03-27 19:00 - 21:00 | Ωδείο Αθηνών, Ρηγίλλης & Βασ.Γεωργίου Β΄ 17, Αθήνα, Αττική, 10674, Greece
Παράσταση Cabaret
χουμπάι, χουμπάι (χωρίς κλιμάκωση)
Τέχνη καλεῖται ἡ ἀνθρώπινη δημιουργία ἡ εκφράζουσα τὸ ἰδεῶδες τοῦ καλοῦ. Κατὰ τὸν ὁρισμὸν τοῦτον… μην περιμένετε να δείτε κάτι.
Το Α’ έτος του Ωδείου Αθηνών παρουσιάζει το πρώτο του Καμπαρέ.
Καμία κλιμάκωση.
Κανένα κίνητρο.
Καμία συνθήκη.
Κανένα στάτους.
Κανένα συμβάν.
Καμία τέχνη.
Χαλαρώστε κι απολαύστε!
Συμμετέχουν:
Α’ έτος της Δραματικής Σχολής
Αλφαβητικά:
Φιόνδρα Αποστόλου
Δημήτρης Βίβος
Μαριχρύση Ζυμάρη
Εριφύλη Θαμνοπούλου
Φρίξος Καλαντώνης
Σύμπα Καρδακάς
Μαριλένη Κεχρή
Ειρήνη Κωνσταντίνου
Έλλη Μπάρλα
Πολυτίμη Μπεθάνη
Αναστασία Παπαδημήτριου
Άλεξ Παπουνίδης
Νικόλας Σεβδαγιάν
Ελένη Σιρλαντζή
Στέφανος Σουρραπάς
Δημήτρης Τσιούρης
Κωνσταντής Φαρμακαλής
Έλλη Χατζηανδρέου
Γιώργος Χρυσανθίδης
Τηλέφωνα επικοινωνίας (για κράτηση θέσεων από τις 20 Μαρτίου): 697 385 0855, 698 687 6000
Παρασκευή 27 & Σάββατο 28 Μαρτίου 2026, Ώρα 19:00
Αίθουσα Black Box

21 Ρωγμές στην Επίσημη Ιστορία για το 1821
2026-03-27 19:00 - 21:00 | Κέντρο Νεότητας του Δήμου Χαλανδρίου, Αντιγόνης & Δαναΐδων, Χαλάνδρι, Αττική, Greece
21 Ρωγμές στην Επίσημη Ιστορία για το 1821
Εκδήλωση του Δήμου Χαλανδρίου για την επέτειο της 25ης Μαρτίου
Ο Δήμος Χαλανδρίου και οι εκδόσεις «Τόπος» διοργανώνουν, με αφορμή την επέτειο της 25ης Μαρτίου, την εκδήλωση «21 Ρωγμές στην Επίσημη Ιστορία για το 1821», την Παρασκευή 27 Μαρτίου 2026, στο Κέντρο Νεότητας του Δήμου (Δαναΐδων & Αντιγόνης), στις 19.00, με τη συμμετοχή διακεκριμένων πανεπιστημιακών.
Για το ομώνυμο βιβλίο του Σπύρου Αλεξίου και την πολυπλοκότητα της ιστορίας θα μιλήσουν:
Χάρης Αθανασιάδης, Καθηγητής δημόσιας ιστορίας, Πάντειον Πανεπιστήμιο
∆ηµήτρης Καλτσώνης, Καθηγητής θεωρίας Κράτους και Δικαίου, Πάντειον Πανεπιστήμιο
Σπύρος Αλεξίου, συγγραφέας

Το Ανθρώπινο Πέρασμα στο Περιστέρι
2026-03-27 19:30 - 21:30 | Δημαρχείο Περιστερίου, πλατεία Δημοκρατίας, Περιστέρι, Αττική, Greece
Έκθεση Ζωγραφικής της Gilda Frumkin
«Το Ανθρώπινο Πέρασμα – The Human Passage»
Αίθουσα Τέχνης Δημαρχιακού Μεγάρου Περιστερίου
23 Μαρτίου – 18 Απριλίου 2026
Ο Δήμαρχος Περιστερίου, Ανδρέας Π. Παχατουρίδης, σας προσκαλεί στην έκθεση ζωγραφικής της εικαστικού Gilda Frumkin με τίτλο «Το Ανθρώπινο Πέρασμα – The Human Passage», η οποία θα φιλοξενηθεί στην Αίθουσα Τέχνης του Δημαρχιακού Μεγάρου (στάση Μετρό «Περιστέρι»), από 23 Μαρτίου έως 18 Απριλίου 2026. Τα εγκαίνια της έκθεσης θα πραγματοποιηθούν την Παρασκευή 27 Μαρτίου 2026, στις 19:30.
Με αφορμή τη διοργάνωση της έκθεσης, ο Δήμαρχος Περιστερίου κ. Ανδρέας Π. Παχατουρίδης επισημαίνει: «Μια ακόμα δυνατή εικαστική φιλοξενία στην καρδιά της πόλης μας. Η τέχνη είναι ζωή. Και η πόλη μας τη ζει. Σας περιμένουμε σε αυτό το ξεχωριστό ταξίδι». Τα έργα της Gilda Frumkin αποτυπώνουν με λυρισμό και ευαισθησία την ανθρώπινη διαδρομή, ισορροπώντας ανάμεσα στην καθημερινότητα και το συναίσθημα. Η ζωγραφική της χαρακτηρίζεται από βαθιά παρατηρητικότητα, εκφραστική χρήση του χρώματος και αρμονία στη σύνθεση, δημιουργώντας εικόνες που αγγίζουν τον θεατή. Στην έκθεση συμμετέχει επίσης η Άννα Βασιλειάδου, προσθέτοντας τη δική της καλλιτεχνική ματιά και εμπλουτίζοντας την παρουσίαση με έργα διαφορετικής τεχνοτροπίας. Μαζί, οι δύο δημιουργοί διαμορφώνουν μια εικαστική εμπειρία που συνδέει τον άνθρωπο με τον πολιτισμό και τον πολιτισμό με την καθημερινότητα της πόλης. Η Gilda Frumkin είναι εικαστικός που αντλεί την έμπνευσή της από τη φύση, τον άνθρωπο και τις διαδρομές της καθημερινότητας. Το έργο της χαρακτηρίζεται από έντονη λυρικότητα και εκφραστικότητα, ενώ μέχρι σήμερα έχει οργανώσει 22 ατομικές εκθέσεις και έχει συμμετάσχει σε πλήθος ομαδικών εκθέσεων στην Ελλάδα και στο εξωτερικό, μεταξύ των οποίων και στις Biennale της Φλωρεντίας, του Λονδίνου και της Σμύρνης.
Το έργο της με τίτλο «Το ανθρώπινο πέρασμα στο διάστημα» διακρίθηκε το 2024, καταλαμβάνοντας μία θέση ανάμεσα στα δέκα καλύτερα έργα της έκθεσης που διοργάνωσε η icMercury Space Art Gala σε συνεργασία με τη Gallerie στη Νέα Υόρκη.
Μέσα από μια ειδική συνεργασία μεταξύ της icMercury Space Art Gala, της Gallerie και της LifeShip, το συγκεκριμένο έργο τέχνης συμπεριλήφθηκε ως μέρος της επιλεγμένης LifeShip Lunar Art Gallery σε μια πλάκα τέχνης NanoFiche. Το έργο διατηρείται σε ειδική πυραμιδοειδή κατασκευή, η οποία εκτοξεύθηκε στη Σελήνη με το Astrolab FLIP rover τον Νοέμβριο του 2025.
Η έκθεση θα φιλοξενείται στην Αίθουσα Τέχνης του Δημαρχιακού Μεγάρου Περιστερίου από 23 Μαρτίου έως 18 Απριλίου 2026, με ώρες λειτουργίας καθημερινά 17:00 – 21:00, ενώ Σάββατο και Κυριακή 10:00 – 19:00. Από Μεγάλη Πέμπτη έως και τη Δευτέρα του Πάσχα η έκθεση θα παραμείνει κλειστή. Η είσοδος για το κοινό είναι ελεύθερη.

Ο Μεγάλος Λεμπόφσκι στο Ψυχικό
2026-03-27 19:30 - 21:30 | Μορφωτικός και Εξωραϊστικός Όμιλος Νέου Ψυχικού (ΜΕΟ), 25ης Μαρτίου 19, Νέο Ψυχικό, Αττική, 15451, Greece
Το καθιερωμένο κινηματογραφικό ραντεβού στον Μ.Ε.Ο. συνεχίζει το ταξίδι του στον παγκόσμιο κινηματογράφο, με ταινίες που φωτίζουν την ανθρώπινη αντοχή, την κοινωνική δικαιοσύνη, τον πόλεμο και τη γυναικεία αξιοπρέπεια. Μετά από κάθε προβολή ακολουθεί συζήτηση.
Ο Μεγάλος Λεμπόφσκι (1998, ΗΠΑ) – Σκηνοθεσία: Αδελφοί Κοέν – Κωμωδία.
Ο Τζεφ «Dude» Λεμπόφσκι, ένας χαλαρός και αντισυμβατικός τύπος, βρίσκεται μπλεγμένος σε μια αλλόκοτη υπόθεση απαγωγής εξαιτίας μιας απίθανης σύγχυσης ταυτότητας. Μια εμβληματική κωμωδία των αδελφών Κοέν, γεμάτη παράδοξους χαρακτήρες, καυστικό χιούμορ και μια απολαυστική ματιά στην αμερικανική κουλτούρα.
27 Μαρτίου στις 19:30 στον Μορφωτικό Εξωραϊστικό Όμιλο (Μ.Ε.Ο.) Νέου Ψυχικού

Οδύσσειες Σωμάτων Μπαλάντα για τον Νίκο Κούνδουρο
2026-03-27 20:00 - 22:00 | Κινηματοθέατρο Πετρούπολις – Πνευματικό Κέντρο Πετρούπολης, Μπουμπουλίνας 59 & Αθ. Διάκου, Πετρούπολη, Αττική, 13231, Greece
Αφιέρωμα στον Νίκο Κούνδουρο
Οδύσσειες Σωμάτων
Μπαλάντα για τον Νίκο Κούνδουρο
Ελλάδα (2010) | Διάρκεια: 82′ | Σκηνοθεσία: Αντώνης Μποσκοΐτης
Ένα βιογραφικό ντοκιμαντέρ που καταγράφει την πορεία και την καλλιτεχνική κληρονομιά του Νίκου Κούνδουρου, ενός από τους σημαντικότερους Έλληνες σκηνοθέτες. Μέσα από ανέκδοτο αρχειακό υλικό, μαρτυρίες και κινηματογραφικές στιγμές, η ταινία πλέκει μια «μακρά» κινηματογραφική οδύσσεια, αναζητώντας εκείνες τις σωματικές και πνευματικές πτυχές που διαμόρφωσαν τη μοναδική ματιά και την επιρροή του Κούνδουρου στον ελληνικό και ευρωπαϊκό κινηματογράφο.
Η ταινία αποτελεί όχι απλώς ένα πορτρέτο ενός δημιουργού, αλλά και μια αναδρομή στην αισθητική και τις αξίες που σφράγισαν μια ολόκληρη εποχή στο ελληνικό σινεμά, μέσα από τα ίδια τα κινηματογραφικά σώματα και έργα που άφησε πίσω του.
Είσοδος Ελεύθερη
Κινηματοθέατρο “Πετρούπολις” (Πνευματικό Κέντρο Πετρούπολης)
(Μπουμπουλίνας 59 & Αθ. Διάκου)

Δεσποινίς Μαργαρίτα στον Άγιο Δημήτριο
2026-03-27 20:30 - 22:30 | Δημοτικό Θέατρο Αγίου Δημητρίου Μελίνα Μερκούρη, Αγίου Δημητρίου 55, Αγιος Δημήτριος, Αττική, Greece
Δεσποινίς Μαργαρίτα στον Άγιο Δημήτριο
Με αφορμή την Παγκόσμια Ημέρα Θεάτρου, στις 27 Μαρτίου, το Θεατρικό Εργαστήρι του Δήμου μας, θα παρουσιάσει το μονόλογο «Δεσποινίς Μαργαρίτα» του Ρομπέρτο Ατάυντε, σε διδασκαλία – σκηνοθεσία της Γεωργίας Αθανασιάδου. Στο ρόλο της δεσποινίδας Μαργαρίτας η Σοφία Τσιρώνη και του μαθητή ο Μάριος Μουτής.
Υπόθεση του έργου: Τι συμβαίνει όταν μια σχολική αίθουσα γίνεται το σκηνικό για ένα αποκαλυπτικό παιχνίδι εξουσίας; Η Δεσποινίς Μαργαρίτα έρχεται να μας θυμίσει πως η σχέση δασκάλου και μαθητή είναι πολλά παραπάνω από μια απλή παράδοση μαθήματος. Στην παράσταση, το κοινό παίρνει τη θέση των μαθητών και η Δεσποινίς Μαργαρίτα αναλαμβάνει τον έλεγχο. Με λόγο αιχμηρό αλλά και δόσεις χιούμορ, μας δείχνει πώς η ανάγκη για επιβολή και πειθαρχία μπορεί να αλλάξει έναν άνθρωπο. Που σταματάει η καθοδήγηση και που αρχίζει η καταπίεση; Μια παράσταση γεμάτη ένταση, που βάζει στο μικροσκόπιο την εξουσία και τους κανόνες που διαμορφώνουν τη ζωή μας, μέσα από έναν χαρακτήρα που δεν θα ξεχάσετε εύκολα…
Η παράσταση θα γίνει στο Δημοτικό Θέατρο “Μελίνα Μερκούρη” (δημαρχείο) την Παρασκευή 27 Μαρτίου 2026, στις 20:30, είναι κατάλληλη για θεατές άνω των 14 ετών και η είσοδος είναι ελεύθερη για το κοινό.
Το μήνυμα για την Παγκόσμια Ημέρα Θεάτρου, γράφει φέτος ο διακεκριμένος και διεθνώς αναγνωρισμένος Αμερικανός ηθοποιός Willem Dafoe (Γουίλεμ Νταφόε) και θα διαβαστεί στην παράσταση από τον Μάριο Μουτή.
Οι επίσημοι εορτασμοί της Παγκόσμιας Ημέρας Θεάτρου 2026 θα πραγματοποιηθούν από τις 25 έως τις 27 Μαρτίου 2026, στο Λουξεμβούργο. Η διοργάνωση, η οποία τελεί υπό την αιγίδα της UNESCO.
